РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/87-19

16. април 2019. године

Б е о г р а д

ЗАПИСНИК

70. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 16. АПРИЛА 2019. ГОДИНЕ

Седница је почела у 13,05 часова.

Седници је председавала Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мијатовић, Момо Чолаковић, Милан Лапчевић, Војислав Вујић и Золтан Пек.

Седници је присуствовао: Зоран Деспотовић (заменик Миљана Дамјановића).

Седници нису присуствовали чланови Одбора: Душан Бајатовић, Милорад Мирчић, Саша Радуловић и Горан Ћирић, нити њихови заменици.

Седници су присуствовали и: др Душко Пејовић, председник ДРИ и генерални државни ревизор; чланови Савета ДРИ: Љиљана Димитријевић, Невенка Бојанић и Маријана Симовић; врховни државни ревизори: Данимир Вулиновић, Стојанка Миловановић, Снежана Трњаковић, Слободан Мијаиловић и Ивица Гавриловић; њихови сарадници: Милена Милинковић, секретар Институције, Ива Василић Миљић, начелник Службе за међународну сарадњу и односе са јавношћу, Весна Павловић, односи са јавношћу, као и Алистер Сворбрик, СИГМА експерт.

На предлог председника Одбор је, једногласно **(12 за), утврдио** следећи

Д н е в н и р е д:

1. Презентација ОЕЦД/ СИГМА „Колегијални преглед врховне ревизорске институције и његов значај за одговорност и транспарентност“.

**ПРВА ТАЧКА ДНЕВНОГ РЕДА:** Презентација ОЕЦД/ СИГМА „Колегијални преглед врховне ревизорске институције и његов значај за одговорност и транспарентност“.

У уводном излагању др Душко Пејовић, председник ДРИ и генерални државни ревизор подсетио је на надлежности ДРИ, као и њене обавезе према Народној скупштини. Он се захвалио експертима СИГМА-е и и истакао да „Колегијални преглед врховне ревизорске институције и његов значај за одговорност и транспарентност“ представља демонстрацију посвећености и поузданости ДРИ.

Александра Томић се захвалила Алистеру Сворбрику и истакла да ће ова презентација бити од велике помоћи Народној скупштини, имајући у виду њену надзорну улогу према ДРИ. На крају је оценила да овакав концепт може да се примени и на друге институције.

Алистер Сворбрик, СИГМА експерт је на видео биму представио „Колегијални преглед врховне ревизорске институције и његов значај за одговорност и транспарентност“. Презентација је детаљно обухватила надлежности ДРИ, као и бенефите од њеног рада. Он је истакао да је Народна скупштина кључна заинтересована страна и да СИГМА планира да организује састанак у јулу, када се буду утврђивале чињенице у контексту рада са ДРИ.

Седница Одбора је завршена у 13,40 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић